**Mastodon** on avoimen lähdekoodin palvelin- ja asiakasohjelmistopaketti yhteisöpalveluihin. Se noudattaa ActivityPub-protokollaa.

Mastodon-palvelinta voi kuka tahansa isännöidä omalla palvelimellaan ja Mastodon-palvelin voi kommunikoida saumattomasti toisten ActivityPub-protokollaa tukevien palveluiden kanssa. Hieman samaan tapaan kuin sähköpostit toimivat. Näitä itsenäisesti toimivia palveluita kutsutaan toisinaan myös instansseiksi.

Yksi suosituimmista Mastodon-ohjelmistoa käyttävistä yhteisöpalveluista on Euroopassa toimiva MastodonSocial. Suomalaisista Mastodonia käyttävistä yhteisöpalveluista tunnetuimpia on Mastodontti.

Myös Euroopan unionin EU Voice -yhteisöpalvelu käyttää Mastodon-ohjelmistoa.

Mastodon-ohjelmiston maskottina käytetään mastodontia.
Mastodonin maskotti on mastodontti, joka toisinaan kuvataan tabletilla tai älypuhelimella. Ohjelmistossa postaukset eli julkaisut tunnetaan "tuutteina".

Historia
--------

Vuonna 2016 Eugen Rochko alkoi kehittää Mastodon-ohjelmistopakettia. Hän julkaisi sen lokakuun alussa 2016, suoritettuaan tietojenkäsittelytieteen kandidaatin tutkinnon Jenan yliopistossa. Ohjelmistopakettiin kuului tuolloin Mastodon-palvelinohjelmisto sekä asiakasohjelmistoksi Mastodon-Web-sovellus.*lähde?* Hän oli aluksi miettinyt, että osallistuisi GNU Social -palvelinohjelmiston kehitykseen, mutta päätyi sen sijaan luomaan Mastodonin tyhjästä.

Vuonna 2017 Mastodon-ohjelmistopaketin komponenteissa siirrytiin ActivityPub-protokollaan säilyttäen aiemmin käytetyn OStatus-protokollan tuki väliaikaisesti. OStatus-tuki poistettiin asteittain myöhemmin. Modernimpi ActivityPub-protokolla oli merkittävä parannus Mastodon-ohjelmistopakettiin ja vakiinnutti paikkansa muissakin vastaavissa ohjelmistoissa.

Vuonna 2021 Rochko perusti Mastodon-projektin taakse yleishyödyllisen osakeyhtiön, Mastodon gGmbH:n. Kehitystä jatketaan organisaation alla ja se toimii projektin oikeushenkilönä.
Vuosina 2021–2022 Mastodon-ohjelmistopakettiin lisättiin komponenteiksi iOS ja Android-asiakasohjelmat.

### Palvelun käyttö

Huhtikuussa 2017 Mastodonin käyttäjämäärä kasvoi noin 140 tuhannella käyttäjällä yhden viikon aikana, kun aiemmin käyttäjiä oli ollut noin 160 tuhatta. Kahdesta japanilaisesta Loliconin sallivasta palvelimesta tuli suurimpia Mastodon-palvelimia ja niiden ympärille syntyi muita pienempiä japanilaispalvelimia.

Joulukuun alussa 2022, sen jälkeen kun Elon Musk osti Twitterin, Mastodonin käyttäjien määrä nousi 2,5 miljoonaan (lokakuun 0,5 miljoonasta). Käyttäjämäärä näyttää kuitenkin vähentyneen tämän jälkeen ja tammikuussa 2023 aktiivisia käyttäjiä oli 1,8 miljoonaa.

Ominaisuudet
------------

Mastodon muistuttaa paljolti Twitteriä.
Mastodon-käyttäjät lähettävät lyhyitä julkaisuja muiden nähtäväksi. Twitterin 280 merkin rajoituksesta poiketen Mastodon viestit voivat sisältää 500 merkkiä. Julkaisuja kutsutaan "tuuteiksi", Twitterin "tweettien" sijaan. 
Mastodon kokoaa julkaisut paikallisiin ja kaikkien verkkoon liitettyjen palveluiden aikajanoilla reaaliajassa. Paikallinen aikajana näyttää yksittäisen palvelimen käyttäjien julkaisut, kun taas yhdistetty aikajana näyttää kaikkien Mastodon-palveluiden julkaisut. Käyttäjät voivat kommunikoida saumattomasti eri Mastodon- ja muiden ActivityPub-palveluiden välillä muodoltaan sähköpostiosoitteita muistuttavilla käyttäjätunnuksilla.

Mastodonissa on useita ominaisuuksia yksityisyyden hallitsemiseen. Käyttäjä voi määritellä jokaiselle viestille onko se julkinen vai yksityinen. Julkiset viestit näkyvät maailmanlaajuisessa syötteessä eli aikajanalla. Yksityiset viestit jaetaan vain käyttäjän seuraajien aikajanalla. Käyttäjät voivat myös merkitä tilinsä täysin yksityisiksi.
Mastodonin haku on suunniteltu niin, että yleisesti viestit ovat haettavissa vain aihetunnisteilla ja sen kokotekstihaku löytää pelkästään käyttäjän omat ja hänet suoraan mainitsevat viestit, suosikit ja kirjanmerkit. Tämän suunnitteluratkaisun perusteena on toisten käyttäjien kohdistetun häiriköinnin ehkäisy.

Ohjelmisto
----------

### Palvelin

Mastodon-palvelinohjelmisto hoitaa palvelinpuolen. Muiden palvelimien kanssa kommunikointiin se käyttää ActivityPubia ja tarjoaa asiakasohjelmien käyttöön ActivityPubin mukaisen rajapinnan.

### Asiakasohjelmat

Selaimella käytettävä Mastodon-Web-sovellus tulee Mastodon-palvelimen mukana ja siinä *kiinni*. Asiakasohjelmat löytyvät myös Androidille ja iOS:lle. Mastodon-projektin omien asiakasohjelmien lisäksi toimivat myös muut AcitivityPubia tukevat asiakasohjelmat.*lähde?*

Teknologia
----------

Palvelinohjelmisto on tehty Ruby on Railsilla ja Node.js:llä. Tietokantaohjelmistona toimii PostgreSQL.

Selaimella käytettävä Web-sovellus on tehty React.js:llä ja Reduxilla. Mastodon Android-sovellus on kirjoitettu Java-ohjelmointikielellä ja iOS-sovellus Swift-ohjelmointikielellä.

Katso myös
----------

* ActivityPub

Lähteet
-------

1. ↑  Mastodon *joinmastodon.org*. Viitattu 17.5.2022.
2. ↑  Mastodon documentation *docs.joinmastodon.org*. Viitattu 17.5.2022.
3. 1 2  Mastodon documentation *docs.joinmastodon.org*. Viitattu 17.5.2022. (englanniksi)
4. ↑  Michael Kan: EU Joins Mastodon Social Network, Sets Up Its Own Server *PCMagazine, pcmag.com*.  28.4.2022. Viitattu 18.5.2022. (englanniksi)
5. 1 2  Posting toots - Mastodon documentation *docs.joinmastodon.org*. Viitattu 22.5.2022. (englanniksi)
6. ↑  Sasha Lekach: The coder who built Mastodon is 24, fiercely independent, and doesn’t care about money *Mashable*.  7.4.2017. Viitattu 26.5.2022. (englanniksi)
7. ↑  Condé Nast: Chi è Eugen Rochko, l'uomo che voleva ridare potere agli utenti dei social network *Wired Italia*.  13.1.2022. Viitattu 26.5.2022. (italiaksi)
8. ↑  Release v1.6.0 · mastodon/mastodon *GitHub*. Viitattu 26.5.2022. (englanniksi)
9. ↑  Release v2.0.0 · mastodon/mastodon *GitHub*. Viitattu 26.5.2022. (englanniksi)
10. ↑  Release v3.0.0 · mastodon/mastodon *GitHub*. Viitattu 26.5.2022. (englanniksi)
11. ↑  Remove OStatus-related code · Issue #10740 · mastodon/mastodon *GitHub*. Viitattu 26.5.2022. (englanniksi)
12. ↑  Mastodon now a non-profit organisation *Official Mastodon Blog*. Viitattu 26.5.2022. (englanniksi)
13. ↑  Developing an official iOS app for Mastodon *Official Mastodon Blog*. Viitattu 26.5.2022. (englanniksi)
14. ↑  Official Mastodon for Android app is coming soon *Official Mastodon Blog*. Viitattu 26.5.2022. (englanniksi)
15. ↑  Official apps now available for iOS and Android *Official Mastodon Blog*. Viitattu 26.5.2022. (englanniksi)
16. ↑  Adi Robertson: Mastodon now has an official iPhone app *The Verge*.  30.7.2021. Viitattu 17.5.2022. (englanniksi)
17. ↑  Twitter alternative Mastodon now has an official Android app *XDA*.  19.4.2022. Viitattu 26.5.2022. (englanniksi)
18. ↑  Mastodon WTF Timeline *Ansuz*.  23.4.2022. Viitattu 28.12.2022. (englanniksi)
19. ↑
20. 1 2 3  Max Eddy: How To Leave Twitter for Mastodon *PCMagazine, pcmag.com*.  26.4.2022. Viitattu 17.5.2022. (englanniksi)
21. ↑  Megan Farokhmanesh: A beginner’s guide to Mastodon, the hot new open-source Twitter clone *The Verge*.  7.4.2017. Viitattu 17.5.2022. (englanniksi)
22. ↑  Using the network features *Mastodon documentation site*. Viitattu 28.12.2022. (englanniksi)
23. ↑  ActivityPub - Mastodon documentation *docs.joinmastodon.org*. Viitattu 22.5.2022. (englanniksi)
24. ↑  Why ActivityPub is the future *Official Mastodon Blog*. Viitattu 22.5.2022. (englanniksi)
25. 1 2  mastodon/mastodon *github.com*.  17.5.2022. Viitattu 17.5.2022. (englanniksi)
26. ↑  Mastodon for Android *github.com*.  16.5.2022. Viitattu 17.5.2022.
27. ↑  Mastodon for iOS *github.com*.  14.5.2022. Viitattu 17.5.2022.

Aiheesta muualla
----------------

Lisätietoja aiheesta**Mastodon (ohjelmisto)**Wikipedian sisarhankkeissa

* Kuvia Commonsissa

* Verkkosivusto. (englanniksi)
* Mastodon-opas.